Santuari Kelip-kelip Kampung Kuantan

Santuari Kelip-Kelip Kampung Kuantan ialah sebuah kawasan perlindungan kelip-kelip yang terletak di Kampung Kuantan, Kuala Selangor. Ia terletak kira-kira 9 km dari Bandar Kuala Selangor dan menjadi salah satu daya tarikan pelancongan di Kuala Selangor.

 Sejarah 
Penerokaan kawasan kelip-kelip bermula pada awal tahun 1970 oleh salah seorang pengusaha tempatan sebagai salah satu potensi komersil di kawasan tersebut.Kelip-Kelip Kg. Kuantan. Portal Rasmi Majlis Perbandaran Kuala Selangor.

Kini, kawasan ini telah diambil alih oleh Majlis Perbandaran Kuala Selangor dan telah berkembang pesat dengan penambahan bilangan sampan yang disediakan untuk menampung pengunjung.

 Tarikan 
Spesies kelip-kelip paling banyak ditemukan di sini adalah Pteroptyx tener yang mengeluarkan kelipan cahaya di ekornya secara serentak pada kadar tiga kelipan sesaat. Ia berukuran sekitar 6 mm panjang. Kelip-kelip jantan mengeluarkan cahaya lebih terang untuk menarik perhatian kelip-kelip betina. Jangka hayat kelip-kelip ini ialah selama 2 hingga 3 bulan.

Perumah kelip-kelip ini adalah pokok berembang atau Sonneratia caseolaris, sejenis bakau yang banyak tumbuh di tebing Sungai Selangor. Ia tumbuh dalam keadaan cuaca yang lembap dan persekitaran berpaya. Pokok ini penting kepada kelip-kelip sebagai sumber makanan. Selain itu, ia menjadi habitat serta bertindak sebagai penapis kotoran dan racun untuk hidupan yang terdapat di sungai.

 Ancaman 
Populasi kelip-kelip berkurang disebabkan oleh pencemaran dan pembangunan di sekitar tebing Sungai Selangor.

Galeri

 Lihat juga 
 Santuari Kelip-Kelip Kampung Yak Yah
 Kelip-kelip Sungai

 Rujukan